Sesjarige spandeer multimiljoene aan huisBoram (skermgreep uit YouTube-video) ŉ Sesjarige YouTube-ster van Suid-Korea en haar ouers het ŉ huis van 9,5 miljard won (ongeveer R114 miljoen) gekoop. Boram is die land se gewildste YouTube-ster en haar twee kanale – ŉ video-blog (“vlog”) en ŉ reeks waar sy speelgoed toets, het meer as 30 miljoen intekenare. Die Maeli Business-koerant het berig die vyfverdiepinghuis is in Gangnam geleë, een van Seoel se rykmanswoonbuurte. Die Boram Company, wat deur die meisie se ouers gestig is, het die eiendom gekoop. Dit klink dalk soos baie geld, maar die sesjarige verdien ongeveer R41 miljoen per maand. Boram se video’s, wat op Boram Tube ToysReview en Boram Tube Vlog gepubliseer word, het miljoene aanhangers wat gereeld die video’s kyk. Sy sê dit voel soos “speel” en “sy maak prettige kindervideo’s – oulike herinneringe van alledaagse lewe”. Volgens die Korea Herald verdien sy meer deur bemarkingsinkomste as enige ander YouTube-gebruiker in Suid-Korea. Daar is egter kommer uitgespreek dat sy uitgebuit word. Die plaaslike Save The Children-tak het in 2017 haar ouers hof toe gesleep en hulle daarvan beskuldig dat hulle “finansieel baat deur kinders in situasies te plaas waar hulle onder erge sielkundige druk is” en dat hulle dan die beeldmateriaal versprei “wat ŉ negatiewe invloed het op minderjarige kykers”, aldus die Korea Herald. Die koerant het bygevoeg daar is ook besware dat van die video’s, byvoorbeeld dié video’s wat wys hoe sy geld uit haar pa se beursie steel en een waar sy optree as of sy geboorte skenk, kan ŉ slegte invloed hê op jonger gebruikers. Die aanstootlike video’s se privaatheidsverstellings is gewysig en Boram se ouers het om verskoning gevra. Die sewejarige Ryan Kaji van die VSA het verlede jaar ongeveer $22 miljoen (R312 miljoen) verdien met sy kanaal waar hy ook speelgoed toets. Sy kanaal het meer as 20 miljoen intekenare.